**Villamosmérnöki és Informatikai Kar Hallgatói Képviselet**

**Közéleti Ösztöndíj**

**Pályázati felhívás**

**2018/2019. tanév**

A Budapesti Műszaki és Gazdaságtudományi Egyetem (BME) Villamosmérnöki és Informatikai Kar (VIK) Hallgatói Képviselet (VIK HK) ösztöndíj pályázatot hirdet a BME Térítési és Juttatási Szabályzat (TJSZ) 11/A. § alapján, a tanulmányi kötelezettségek teljesítésén felül, a VIK közéletében kiemelkedő tevékenységet végző hallgatók munkájának elismerése és ösztönzése érdekében.

**Pályázat feltételei**

A pályázaton részt vehet a VIK bármely teljes idejű alap- vagy mesterképzésének aktív hallgatói jogviszonnyal rendelkező hallgatója.

Közéleti teljesítményét a hallgató a TJSZ 8. § (4) bekezdésében foglaltak alapján csak egyszer ismertetheti el.

A hallgatónak pályázata esetén jeleznie kell, ha az elismertetni kívánt teljesítménnyel/tevékenységgel máshova pályázott, és a bírálat folyamatban van, valamint korábban máshol elismertetett teljesítménnyel/tevékenységgel nem pályázhat.

**Elbírálás alapelvei**

A pályázat elbírálását a VIK HK saját hatáskörben végzi a jelen pályázatban meghatározott pontrendszer alapján.

**Általános elvek**

* Minden esetben kizárólag a pályázat által vizsgált időtartamban nyújtott tevékenység számít.
* Kizárólag lezárt projektért, elvégzett tevékenységért, teljesített vállalásért adható pontszám.
* A valóstól eltérő tartalmú pályázat esetén a pályázat kizárásra kerül, és a VIK HK elnöke fegyelmi eljárás elrendelését kezdeményezi.

**Pontrendszer**

Ülések

A beszámolási időszakban levő VIK HK-hoz köthető üléseken a VIK HK feladatainak ellátása támogatása érdekében történő részvételért a pályázó maximum 3 pontban részesül ülésenként, amelytől a bírálók eltérhetnek az ülés hosszára és a pályázó aktivitására való tekintettel 0–3 pontig.

Felelős munkák

Az elvégzett munka megítélése a leadott beszámolók alapján történik. Szükség esetén a pályázó hallgató személyes meghallgatására kerülhet sor a pályázat elbírálása érdekében.

Projektmunka és egyéb a VIK HK tevékenységéhez kötődő tevékenységek

A VIK HK tevékenységéhez köthető befejeződött – vagy folyamatban levő, de hosszabb távú – projektek esetében a már elvégzett részfeladatok tekintetében a pályázó ezen tevékenységére megítélt pontszámot a bírálók állapítják meg, személyes egyeztetés, a leadott beszámoló, valamint a terület ülésein elhangzó személyes beszámolók alapján. Maximum 30 pont osztható.

Egyéb

A pályázati adatlapon szereplő – a VIK HK-ban végzett, fenti pontokba nem sorolható – tevékenységet a bíráló pontozhat személyes egyeztetést követően. A pontszám megállapításakor az irányadó mérőszámok a tevékenység elvégzésére fordított idő és a tevékenység eredményének kihatása a kari hallgatói rendszerre. Egyéb feladatokra összesen 60 pont adható.

.**A pályázás folyamata**

A pályázat által vizsgált időszakban végzett – a fentiekben megnevezett – tevékenységekről, írásos beszámolót kell készíteni, és azt a http://vik.hk/ weboldalra kell feltölteni.

**Tartalmi követelmények és a kapcsolódó igazolások**

A beszámolón kívül egyéb igazolás benyújtása nem szükséges. A beszámoló tartalmazza a pályázó által elvégzett közéleti munka elbírálásra alkalmas részletességű leírását.

**A pályázaton elnyerhető ösztöndíj**

A pályázat elnyeréséhez szükséges minimálisan elérendő pontszámot, az elnyert ösztöndíj nagyságát a beérkezett pályázatok, és a rendelkezésre álló keretösszeg alapján a VIK HK állapítja meg a VIK HK elnöke és alelnöke(i) javaslatára, az előre meghatározott keretek figyelembevételével.

A juttatások kifizetése egyszeri ösztöndíj formájában történik az elbírálást követő, a hallgatói normatíva terhére folyósított juttatások kifizetési időpontjainak ütemezésében meghatározott időpontban.

**Határidők**

|  |  |  |  |  |  |
| --- | --- | --- | --- | --- | --- |
| Srsz. | A pályázat által vizsgált időtartam | Leadási határidő | Felszólalás | Döntés közzététele | Kifizetés időpontja |
| 1. időszak | június 1. – július 31. | 2018.08.22 | 2018.08.29 | 2018.08.31 | 2018.09.20 |
| 2. időszak | augusztus 1. – augusztus 31. | 2018.09.08 | 2018.09.15 | 2018.09.17 | 2018.10.10 |
| 3. időszak | szeptember 1. – szeptember 30. | 2018.10.04 | 2018.10.11 | 2018.10.13 | 2018.11.09 |
| 4. időszak | október 1. – október 31.  | 2018.11.08 | 2018.11.15 | 2018.11.17 | 2018.12.10 |
| 5. időszak | november 1. – november 30. | 2018.12.21 | 2019.01.02 | 2019.01.04 | 2019.01.25 |
| Srsz. | A pályázat által vizsgált időtartam | Leadási határidő | Felszólalás | Döntés közzététele | Kifizetés időpontja |
| 1. időszak | december 1. – december 31. | 2019.01.16 | 2019.01.23 | 2019.01.25 | 2019.02.15 |
| 2. időszak | január 1. – január 31. | 2019.02.06 | 2019.02.13 | 2019.02.15 | 2019.03.08 |
| 3. időszak | február 1. – február 28. | 2019.03.09 | 2019.03.16 | 2019.03.18 | 2019.04.10 |
| 4. időszak | március 1. – március 31. | 2019.04.05 | 2019.04.12 | 2019.04.14 | 2019.05.10 |
| 5. időszak | április 1. – április 30. | 2019.05.08 | 2019.05.15 | 2019.05.17 | 2019.06.07 |
| 6. időszak | május 1. – május 31.  | 2019.06.08 | 2019.06.15 | 2019.06.17 | 2019.07.10 |

A pályázaton mindig az aktuális beszámolási időszakban végzett tevékenység vehető figyelembe. A nem a kiírás szerint, vagy a pályázat határidejének lejárta után benyújtott pályázat érvénytelennek minősül és elutasításra kerül. A pályázat keretében hiánypótlásra nincs mód, a benyújtott pályázat hiánytalanságáért a pályázó felel.

**Eredmény**

Az eredményt a VIK HK a Határidők részben megjelölt időpontig, a saját honlapján (http://vik.hk) hozza nyilvánosságra, az írásos beszámolók és a megítélt összegek közzétételével.

**Adatvédelem**

A TJSZ 33. § (6) és (7) bekezdései alapján a VIK HK az ösztöndíj pályázatok elbírálásához szükséges adatokat a hatályos adatvédelmi szabályoknak megfelelően kezeli, a mellékelt tájékoztató szerint. A pályázó a pályázat leadásával beleegyezik személyes adatai mellékelt tájékoztató szerinti kezelésébe.

**Felszólalás, jogorvoslat**

A hallgató a pályázat elbírálásának eredménye ellen – a közléstől, ennek hiányában a tudomására jutásától számított 15 napon belül – a Hallgatói Jogorvoslati Bizottságnál jogorvoslattal élhet, a Neptun rendszerben elérhető 001-es számú kérvény leadásával.

2018. szeptember 30.

 Villamosmérnöki és Informatikai Kar

Hallgatói Képviselet